PÖÖRDEPUNKT
Tere tulemast vaatama Pöördepunkti!
Mina olen Muyiwa ja on tore, et oled koos meiega.
Meil on täna eriti armas saade varuks su jaoks,
mistõttu naudi, võta tee -või kohvitass kõrvale
ja kutsu sõbrad ka kampa,
sest nad oleks kindlasti tänulikud selle üle.
Saates tulekul...
Noore naise süütus sai röövitud keset päevast mänguaega.
Lahutuse äärel olev paar pääses südamete murdumisest.
Kuid alustuseks südamest südamesse jutuajamine
kristlasest muusiku Rebecca St.James'iga,
kellega tuleb juttu puhtusest ja oma täiusliku kaasa ootamisest.
Aitäh, Rebecca, et tulid me saatesse.
Rõõmuga.
Lähme kohe asja juurde.
Me elame ajastul,
kus inimesed võtavad suhteid ja kohtinguid kui poes käimist.
"Oh, ma proovin seda! Kui ei sobi, jätan sinna paika."
Kuid sul on väga unikaalne lugu.
Sa otsustasid oodata ja palvetada,
et Jumal saadaks sulle õige mehe õigel ajal.
Mis innustas sind seda tegema?
Ma olin 15-16 aastane, kui otsustasin hoida end puutumatuna
ja oodata seksiga kuni abieluni.
Kogesin, et see oli Jumalast.
Ka mu vanemad olid mulle maast madalast rääkinud sellest,
kuidas austada Jumalat oma suhetes.
Mu isa kinkis mulle ka puhtuse ehk tõotuse sõrmuse,
nii et sellest sai juba kui avalik pühendumine.
Samal ajal toimus kirikutes liikumine "Tõeline armastus ootab",
nii et mind kutsuti sageli ka nende üritustele laulma.
Ühtlasi paluti, et ma räägiks enese puhtana hoidmisest.
See päädis sellega, et kirjutasin oma tulevasele mehele laulu:
"Ootan sind ja palvetan su ees, oota sina mind ka."
Ühtlasi kirjutasin puhtuse kohta ka paar raamatut,
nii et sellest teemast sai suur asi mu jaoks.
Samas võtab tänapäeva ühiskond suhteid, kohtinguid ja abielu
väga kergelt.
Samas, kui oleme juba enne abielu ustavad ja truud,
jätkub see ka meie abieludes kuni elupäevade lõpuni.
Oma abikaasat on palju kergem austada,
kui suhtusid lugupidavalt juba kohtinguaega.
Nii et mu laulus on ka selline rida nagu:
"Tahan olla sulle ustav nüüd ja igavesti."
Muide, oma abielulaulatusel, mis toimub paari nädala pärast,
vahetame me omavahel puhtuse sõrmuseid.
Laulatuse alguses annab tema mulle oma ja mina talle oma
ja hiljem tulevad siis ka abielusõrmused.
Nii et see on imeilus
ja imeline on näha
ühte Jumala armastuslugu lahti rullumas.
Rääkides ootamisest... Paljud ju ikka ootavad veel.
Mis oli sinu jaoks ootamises head, halba, rasket?
See on tegelikult teema,
mis puudutab kõiki ükskõik, millises eluetapis
ja mitte ainult vallalisena.
Sest me kõik ootame ühel või teisel moel
kergendust või lahendust mingile valule.
Olgu see siis üksildustunde tõttu suhetes,
füüsiline või emotsionaalne valu.
Me kõigi elus on neid ootamise aegu.
Minu suurimaks raskuseks oli mitte kaotada lootust,
sest mõtlesin tihti, et mis siis, kui see polegi Jumala plaan mu jaoks?
Samas olin juba nooreeast saati igatsenud väga abielluda.
See oli minu jaoks tähtsam kui muusika või mis iganes muu.
Nii et see oli suur väljakutse avada end Jumala ees ja öelda:
"Jumal, ma usaldan Sind sõltumata sellest,
kas Sa täidad selle unistuse või mitte."
Kuid Tema tahe oligi see, et ma laseksin sel kõigel minna.
Seda lausa sel moel, et kui Ta ka poleks kinkinud mulle meest
ja kui abielu poleks olnud minu jaoks,
oleks ma siiski lootnud Tema peale.
See oli üks raskemaid asju kogu mu elus.
Samas kogu selle loo vabastav pool oli täiega imeline!
Ja samas tõstis Jumal selle teema ikka ja jälle esile.
Ma ootasin seda eluetappi oluliselt kauem kui oleks soovinud,
kuid samas usun,
et Jumala usaldamine keset seda valulikku, üksildast võitlust ja ootamist
on just see, mida Ta meilt ootab.
Oli sul ka hetki, kus oleksid tahtnud alla anda
või arvasid, et see ei saa iialgi sündima?
Absoluutselt! Ikka oli selliseid mõtteid,
kuid üks asi, mis aitas mind mitte mattuda kõige selle alla,
oli see, et mul oli hästi palju teha.
Olen alates 16-eluaastast olnud väga hõivatud
muusika tegemise, reisimise ja ametialase tööga.
Usun, et see on iga vallalise jaoks äärmiselt oluline
mitte jääda nädalalõppudeks üksi koju konutama ja nutma,
kus küll mu tulevane on?
Nutmises ja emotsioonide näitamises pole iseenesest midagi halba,
aga mine sõpradega välja ja naudi suhtlemist!
Käi üritustel, kus kohtuda erinevate inimestega,
kes on sinu vanused ja sarnases eluetapis, kus sa ise.
Ole ametialaselt hõivatud asjadega, mida Jumal on sind kutsunud tegema.
Usun, et see aitab kogu loole kaasa.
Kui oleme just seal, kus Jumal tahab, et oleksime,
siis isegi keset oma seesmisi võitlusi, leiame me sealt rõõmu ja rahu,
mis on väga vabastav.
Ja nüüd on see võrratu tõotus täitumas su jaoks.
Sinu uuel albumil "I Will Praise You"
on laul pealkirjaga "Sa muudad kõik kauniks."
Kuidas on see su elus praegu tõeks saanud?
See on ülieriline laul mu jaoks,
mida mu vennad saavad laulma ka me laulatusel
ja ma kindlasti löristan seepeale nutta.
Selles laulus on osa, mille kirjutasin just minu ja Jaakobi loo kohta
ja mis ütleb:
"Issand, kingi mulle rahu ja kannatlikkust,
sest asjad võtavad aega."
Meie suhteni jõudmine tõesti nõudiski aega ja kannatlikkust.
Refrään aga ütleb: "Sa muudad kõik kauniks omal ajal."
Ta tõesti teeb seda!
Isegi, kui asjad ei toimu meie, vaid Jumala ajagraafiku järgi,
on sel lool siiski õnnelik lõpp.
Ja isegi, kui see ei sünni nii nagu meie arvame,
on Jumala plaan siiski parim me elude jaoks
ja ma olen seda näinud.
Nagu Rebecca ütles:
see ei pruugi juhtuda nii nagu sina arvad,
aga Jumala plaan on siiski alati parim.
Rebecca ootas 33 aastat
ja on nüüd õnnelikus abielus oma unelmate mehega.
See oli igati väärt ootamist.
Peale pausi lugu naisest, kelle süütus rööviti hetkega.
"Vaadake lilli, kuidas nad ei ketra ega koo,
aga ma ütlen teile, isegi Saalomon kogu oma hiilguses
ei olnud nõnda ehitud kui igaüks neist." Luuka 12:27
Järgmise loo peategelasel oli muretu lapsepõlv.
Ometigi pandi tema süütus ja puhtus 7-aastaselt proovile.
Vaadake.
ELUST ENESEST
Olen Angelina Barnes A.K.A Angie Barnes
hip-hop laulja renessanssi aast'
Mul oli võrratu lapsepõlv.
Isa viis mind muuseumitesse ja kõikvõimalikesse kohtadesse.
Mu ema oli aga taksojuht,
nii et sõitsin temaga sageli mööda linna kaasa.
Olin hästi avatud laps,
nii et mul oli palju sõpru ja inimestele meeldis olla minuga.
Mu ema hoidis alati pilgu peal, et oleksin seal, kus olema pean.
Kuid ühel pärastlõunal juhtus nii, et läksin me tagaõue mängima,
mis oli hiiglasuur ja tundus erilise mängumaana.
Nii et ma läksin me tagaaeda mängima,
kus me naaber mind seksuaalselt kuritarvitas.
Mõeldes mu lapseea ja noorpõlve peale,
oleks minust vabalt võinud saada näitleja,
sest ma oskasin väga hästi teha nägu, et kõik on hästi ja midagi pole viltu.
Keegi ei teadnud sellest kuritarvitamisest midagi.
Kui naaber mind kuritarvitas, avas ta mu meeled asjadele,
mida ma 7-aastasena poleks pidanud seksuaalsuse kohta veel teadma.
Olles 13-14 aastane hakkasin pidama end inetuks.
Ma ei näinud mingit ilu endas.
Füüsiliselt küpsedes hakati mulle enam tähelepanu pöörama
ja ma hakkasin erinevate kuttidega magama.
Inimesed kuulsid sellest ja hakkasid minust taga rääkima,
mis keeras mu olemise veelgi enam sassi.
Ja mul oli tunne, et minu jaoks on kõik läbi.
Kohtusin ühe sõbra kaudu ühe kutiga,
kes oli just vanglast vabaks saanud.
Meil klappis kohe algusest
ja muusika oli see, mis meid kokku viis.
Rääkisime öö läbi muusikast ja parimatest räpparitest.
Ta ei olnud minu kandist pärit,
nii et ma ei pidanud muretsema sellepärast,
et ta mu minevikust teada saab.
Võisime alustada puhtalt lehelt.
Astusime suhtesse,
kuid mingi aja pärast muutus ta väga klammerduvaks ja armukadedaks.
Mu vanemad ja sõbrad hoiatasid mind tema eest,
aga ma eirasin seda,
kuna ta võttis mind sellisena nagu olin
ja ma tundsin, et see on armastus, mida olen nii kaua oodanud.
Olles suhtes selle kutiga,
läksin ühel pühapäeva hommikul koos isaga kirikusse.
Jutlustaja kõneledes ma kogesin, kuidas Jumal kõnetas mind
ja ütles, et pean andma oma elu Talle.
Seda ma teginigi - sain päästetud, kuigi olin veel selles suhtes
ega teadnud, kuidas sellest välja saada.
Aga ma andsin oma elu Jumalale ja Ta hakkas tööle mu elus.
Ma olin väsinud seksimisest, pilves olekust ja suhtes olekust.
Jumal kutsus mind millegi parema juurde.
Kui Püha Vaim mind täitis, kogesin, kuidas asjad,
mis mind enne rahuldasid, ei rahuldanud mind enam.
Ma ei vastanud enam oma kuti kõnedele
ja eeldavasti ta siis mõistis, et me suhe on läbi.
Ma ei mäleta seda, kuidas ta mind peksis,
aga mäletan, et kui põrandalt tõusin ja peeglisse vaatasin, hüüdsin:
"Mis mu näoga juhtus? Mis mu näoga juhtus?"
Ja kui ma siis tema poole vaatasin, ütles ta:
"Ma löön su maha! Ma löön su maha!"
Püüdsin talle kuidagi mesijuttu ajada,
et ta oma majast välja saada,
aga sellest hetkest teadsin, et ei saa selle suhtega jätkata,
sest see läheb mulle maksma mu elu.
Ma oleks võinud surma saada. Saatan püüdis mind tappa.
Pühendasin peale seda kogu oma elu Jumalale.
Läksin tagasi kooli ja hakkasin kirikus käima.
Jumal tõesti ilmutas mulle erinevaid asju ja tervendas mu.
Tervenemine sellest suhtest oli kui protsess,
sest olin käinud läbi oma elu madalaimad punktid.
Aga Jumal taastas mu.
Kui ma poleks teinud läbi kõiki neid valesid asju,
poleks ma eales saanud tundma Kristuse armastust
ega ka seda, mis tunne on olla vaba.
Nii et ma ei häbene midagi, millest olen kord läbi läinud,
kuna tänu sellele olen täna just seal, kus olen.
Nagu Angelina loos,
on Kristuse poolt toodav tervenemine vahel kui protsess.
Kuigi me teeme pattu ja meiega sünnib halbu asju,
ütleb Piibel Roomlaste kirjas 8:28 järgmist:
"Ent me teame, et neile, kes Jumalat armastavad,
laseb Jumal kõik tulla heaks."
Jää veel meiega, et kuulda lugu
armastusest, südamete murdmisest ja taastumisest.
PÖÖRDEPUNKT
Mina rõõmutsen väga Issandas,
mu hing ilutseb mu Jumalas, Jesaja 61:10
Peale esimese plaadi edukat müüki on Muyiwa ja Riversongz tagasi
oma uhiuue albumiga "Declaring His Name Around World".
Telli endale see imeline album alljärgnevate kanalite kaudu.
Tere tulemast tagasi!
Siinkohal lugu paarist,
kes põrkas kokku takistustega, millega noored paarid ikka põrkavad.
Ometi, tühised erimeelsused kippusid kasvama
ja asjad võtsid halvima suuna.
Esimesed paar abieluaastat olid jubedad.
Ma olin väga emotsionaalne inimene.
Ma olin väga isekas.
Tema oli väga sarkastiline ja mina hästi emotsionaalne.
Võin ilma liialdamata öelda, et me tülitsesime iga päev.
Saara ja Chad ei suutnud mõista, miks nende abielu laguneb koost.
Olid nad ju kirikus üles kasvanud ja püüdnud alati teha õiget asja.
Chad oli koguduses isegi ülistusjuht.
Kuid nad olid abielludes hästi noored - vaevu 21 aastased,
mistõttu vanematest "vabaks saamine"
tõi kaasa elustiili, mida nad teadsid keelatud olevat.
Ainuke aeg, mil nad ei kakelnud, oli siis, kui nad pidu panid.
Ilmusin pühapäeva hommikul kirikusse
ja keegi ei aimanud, mis oli laupäeval toimunud,
kuigi nad oleks pidanud, sest olin ju täiega pohmas.
Käisime väljas, tantsisime
ja elasime nii vaba elu kui abieluinimesena elada annab.
Olukord tõusis järgmisele tasemele ja mängu tuli pornograafia.
Selle asemel, et öelda: "Mida sa teed!",
tundus see huvitava ja haaravana.
Millegina, mida hakkasin ka ihaldama.
Me polnud valmis tunnistama,
kui metsas me tegelikult omadega olime.
Aga nagu öeldud, ma olin kasvanud üles keskkonnas,
kus tuli "käituda õigesti".
Nii et kui ma siis teatud ikka jõudsin, kadus motivatsioon õigeks käitumiseks.
Olin üles kasvades olnud ülekaaluline,
kuid võtsin siis 30kg alla.
Enne ei vaadanud ükski mees mu poole,
kuid nüüd flirtisid nad minuga ainuüksi tänaval kõndides.
See tekitas minus hea enesetunde. Lõpuks ometi tundsin end ilusana.
Ma pole end kunagi tööhoolikuks pidanud,
kuigi see minust sai.
Leidsin tööasjades palju põnevust, mis täitsid tühjust minu sees.
Chad viibis töö tõttu 4 päeva nädalas kodust eemal
ja Sarah hakkas saama tähelepanu ühelt Chadi parimalt sõbralt.
Ka tema oli abielus.
Hakkasin üsna palju selle teise mehega suhtlema.
Suhtlesime nii telefoni teel kui silmast silma
ja pikka aega polnud see enamat, kui vaid sõprus ja emotsionaalne side.
Kuid sellest emotsionaalsest sidemest sai midagi enamat.
Püüdsin mitte minna sellega kaasa; püüdsin olla nö korralik,
kuid lõppeks päädis kõik siiski füüsilise suhtega.
Igakord, kui koos olime
ja tegime midagi, mida oma abikaasa eest varjama pidin,
tundsin end süüdi.
Sellega kaasnes alati süütunne.
Samas oli iha siiski suurem kui süütunne.
Vihkasin ennast ja seda, mida tegin,
aga samas ei teadnud, kuidas sellest välja saada.
Ma ei saanud ju kellelegi rääkida, sest see oleks hävitanud mu elu.
See armusuhe kestis 3 aastat,
kuni üks Saara sõpradest sai aru, mis toimub
ja andis Saara oma pastoritele välja.
Ühel pühapäeva pärastlõunal kutsusid pastorid Chadi ja Saara oma kabinetti.
Mõtlesin enne kokkusaamist, kas nad tõesti teavad,
et me vaatame pornot ja peame laupäeviti pidu?
Mida nad küll teavad?
Ma poleks eales osanud arvata, et see on Saaraga seotud. Üldse mitte.
Kuni pastorid ütlesid Saarale: "Sul on kindlasti Chadile midagi öelda."
Mul oli valida, kas jätkata valetamist või rääkida tõtt.
Võimalik, et nad oleks mind isegi uskuma jäänud,
kuid tõe rääkimisega oleksin saanud asjaga ühelepoole,
sõltumata siis sellest, millised oleks edasised tagajärjed.
Nii ma siis rääkisingi tõtt.
Mu esimene reaktsioon oli šokk.
Ma ei teadnud, kas kaotan seetõttu oma tütre, mehe ja kõik, mis mul on...
Aga see oli...
Sellega ühele poole saamine
ja Jumala ning mehe ees tõe rääkimine, oli minu jaoks tähtsam.
Kui Saara veetis selle öö oma vanemate juures,
siis järgmiseks päevaks olid neil piletid filmile "Kristuse kannatused",
mis olid juba ammu varem valmis ostetud.
Midagi täiesti hämmastavat juhtus.
Istusime seal kõrvuti peale seda,
kui olin talle oma armusuhte üles tunnistanud
ja vaatasime üheskoos väga ehedat Jeesuse peksu ja ristilöömist.
Ma olin täiesti murtud ja nutsin oma silmad peast.
Jumal oli otsekui seadnud selle hetke, et näidata, kui kaugele Tema läks,
et taastada suhet minuga.
Hakkasin korraga mõistma oma patu sügavust ja seda,
kui väga see oli Jeesusele haiget teinud.
Mitte vaid mu mehele, aga ka Jeesusele.
Kuidas ma saaks seista Jumala ees ja öelda:
"Tänud kõige eest, mille oled andestanud mulle,
aga Saara tegu on ikka liiga raske kanda!"
Ta oli endiselt väga kurb,
kuid oli selle viimase 24 h jooksul läbinud oma muutumisprotsessi.
Nii et ta ütles:
Kuidas ma saaks sulle mitte andeks anda,
kui mulle endale on nii palju andeks antud.
See 1,5 päeva pani paika selle,
et me mõlemad otsustasime loobuda oma vanast eluviisist.
Eriti mina olin aldis panema maha selle patuse, haigettegeva ja iseka elu.
Nii Saara kui Chad andsid sel päeval oma elud taas Jumalale
ja Chad astus tagasi oma ülistusjuhi kohalt.
See nõuab mõlema osapoole pühendumist
ja otsust, et mida iganes see ka ei nõua, see asi saab jälle toimima.
Me loobusime kaabel-TV'st, valasime ära kogu oma alkoholi
ja hakkasime käima kristlikus abielunõustamises.
Me rookisime kõik välja - nii vaimselt kui füüsiliselt.
Lõikasime läbi kõik sidemed
ja veetsime vaid isekeskis aega.
Mida lähedasemaks me paarina üksteisele saime, hoides end puhtana,
seda lähemale jõudsime ka Jumalale.
Me ei kakelnud ega vaielnud enam ja see tundus ütlemata vinge!
Saara ja Chad uuendasid oma abieluvannet,
mõistes, et nende vana abielu peab surema,
et Jumal saaks üles ehitada nende uue abielu.
Minu pilt Jumalast on eelkõige see, et Ta on päästja. Ainus päästja.
Ainuke, kes on eales suutnud päästa mind.
Kõige võti on selles,
et sa pead olema valmis tegema seda sama,
mida Kristus ristile minnes tegi.
Ta kannatas piinlikkust ja häbi,
valu ja surma.
Nii et küsimus on, millest sa oled valmis loobuma,
et vahetada see selle vastu, mida Tal on pakkuda?
On tõsi, et Jeesus Kristus kannatas valu, häbi ja ristisurma,
tehes seda kõike sinu ja minu heaks
ja selleks, et pakkuda meile rõõmu, vastuvõttu ja head elu.
Ma ei tea, millest sa oled läbi läinud või kus omadega praegu oled;
või kui suureks sa oma pattu pead.
Jeesus Kristus suri ristil sinu eest, et näidata sulle,
kui kaugele Ta on valmis sinu eest minema
ja mida kõike sinu ja minu eest tegema, et meile andeks anda.
Ta näitas üles oma armastust su vastu.
Kujuta ette, et sa armastad kedagi, kes täiega ignoreerib sind.
Mis tunne sul oleks?
Võta vastu Jeesuse armastus ja lase Tal tulla oma ellu.
Tee seda!
Palvetame koos.
Issand Jeesus, ma vajan Sind oma ellu.
Ma olen püüdnud kõike, aga miski ei toimi,
mistõttu olen omadega täitsa maas ja murtud.
Kuulsin äsja, et Sa surid mu pattude eest,
mistõttu ma palun - tule mu ellu!
Tule mu maailma ja murtud seisu ning kingi mulle uus algus.
Ma palun seda just praegu. Aamen.
Me kutsume äsja palutud palvet päästepalveks,
mistõttu kui palusid seda koos minuga, siis tere tulemast Jumala perekonda!
Jää veel meiega, sest meil on midagi veel varuks su jaoks.
"Aga õigete rada on otsekui valgusepaistus,
mis muutub üha selgemaks, kuni päev on saabunud." Õp.4:18
Ongi tänaseks kõik.
Loodetavasti nautisid ja said julgustatud kõigest kuuldust-nähtust.
Otsi meid ka Facebook'ist üles ja anna teada, kuidas sul läheb?
Lõpetuseks aga Angelina Barnes'i laul "Praise Him" ("Kiida Teda")
Kui ma poleks eales maadelnud oma patuga
ja olnud kuritarvitatud oma peika poolt
Kui ma kunagi poleks kogend' elu tumedamat poolt
ja öelnud: "Tagane minust!"
poleks ma eales saanud tundma Kristuse armastust.
Kui ma poleks olnud avalik häbiplekk
ja arvanud, et mul on AIDS
poleks ma eales teadnud, et Jumal andestab ja päästab
ja ma poleks Teda iial kiitnud
Kuna ma aga tean Teda, tahan ka kiita Teda
Ta on olnud hea mu vastu, nii hea mu vastu
Ma ei küsi kunagi, miks pidin kogema seda kõike,
sest see tõi mind lähemale Sulle
Mul oli kõrini sellest, et mul oli kõigest kõrini
Kaotasin kõik oma lähedased sõbrad
See maailm on nii üksildane
Kõik see seks, uimastid ja maailm on nii tühised
Inimesed arvasid, et tunnevad mind
ja ma varjasin seda suurt tühjust enda sees
Ma vajasin Kristuse armastust ja Jumala andestust
Olin omadega täitsa metsas
Võitlesin depressiooni ja enesetapu mõtetega
Rikkusin kõiki reegleid ja kukkusid koolist välja
Kuid oli ilmselge, et Jumal oli seal kogu aja
Ta ei muutu kunagi ja on siin just praegu
Tõlge: Anne-Ly Raukas